hbs_cyr ky el fr cs ky ky ky ky ky ky ky uk ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky ky uz ky ky ky ky ky ky ky ky ky xal ky ky ky ky ky ky ru ru ru en
Таласта билим берүүнүн усулдук борбору ишин баштады
Жаңы окуу жылы башталгандан бери Таластагы усулдук борбор мугалимдерге кесиптик чеберчиликти жогорулатууга окуу-усулдук жактан колдоо көрсөтүүгө киришти. Усулдук борбордо биринчи жолу биринчи агымда 25 мугалим билимин өркүндөтүп баштады. Усулдук борбордун директору Табылды Тилекматовдун "Кутбилимге" берген маалыматына караганда, усулдук борбор областтык мамлекеттик акимчиликтин имаратынан орун алып, эки окуу кабинетинде иш алып барууда. Окуу кабинеттерин компьютердик техника жана керектүү эмеректер менен камсыз кылууга Азия өнүгүү банкы каражаттан жардам берди. Усулдук борбордо алты адис иштеп жатат.
Талас областтык билим берүү башкармалыгы жоюлуп кеткенден кийин анын ордуна областтык усулдук борборду ачуу жөнүндө 24-июнда өкмөттүн токтому чыккан.
Кемин районунда жан башына карап каржылоо боюнча эксперимент башталды
Кемин районундагы мектептерде жаңы окуу жылынан тарта жан башына карап бюджетти каржылоо системасы сынак иретинде иштей баштады. Буга чейин бул система Ысык-Ата районунда да киргизилип, сынап көрүлгөн. Эми жан башына карап каржылоонун жаман-жакшысын кеминдик мугалимдер өздөрүнүн турмушунда байкап көрүшмөкчү. Бул системанын өзгөчөлүгү - кадр жана каржы маселелерин чечүүдө мектептин укуктары менен жоопкерчилиги чоңоет жана мугалимдер теңдемечиликтен арылып, ар бири өзүнүн жөндөмүнө, билим деңгээлине, реалдуу ишине жараша эмгек акы алып калышат. Мектеп администрациясы райондук, облустук жетекчиликти карап кылчактабай, маселени жеринде чече алат. Эмгек акыга бөлүнгөн каражатты айыл өкмөтүнөн алып жаткан мектептерден айырмаланып, жан башына карап каржылоо системасында иштеген мектептер акча-каражат саясатын өзү жүргүзөт, өзүнүн бухгалтери жана кассири болот.
Кемин райондук билим берүү бөлүмүнүн башчысы Курманбек Токтоналиевдин айтымында, окуучулардын саны миңден ашкан мектепте жан башына карап каржылоо системасы өзүн актачудай, ал эми 300-500 окуучусу бар мектепте анын максатына жетиши кыйын болчудай. Жан башына карап бюджеттик каржылоо принциби мамлекет белгилүү бир өлчөмдөгү сумманы ар бир баланын билимине, материалдык-техникалык базасын чыңдоого жана мугалимдин ишинин сапатына жараша эмгек акы төлөө дегенди билдирет.
Манасчы менен шамандын сыры эмнеде
Ушул суроонун тегерегиндеги ой-пикирлерди камтыган жана аларды кыргыз элинин улуу сөзү "Манас" баштаган оозеки чыгармалардын чыпчыргасын коротпой ушул күнгө чейин жеткизген жомокчу, манасчылардын купуя сыры менен салыштыруу маанайындагы жолугушуу Кыргыз улуттук университетинин филология жана кыргызтаануу факультетинде болду.
Жаңы окуу жылындагы алгчкы иш-чарага "Алыкул үй-борбору" коомдук бирикмесинин жетекчиси, Алыкул Осмонов атындагы адабий сыйлыктын лауреаты, "Мажарстан (Венгрия) маданияты үчүн" медалынын ээси Памирбек Казыбаев, Мажарстан улуттук илимдер академиясынын илимий кызматкери, филология доктору, Бишкек гуманитардык университетинин ардактуу профессору, "Кыргыз тили" төш белгиси менен сыйланган тюрколог-лингвист Даут Кара Шомфаи чакырылган.
Ал Ч.Айтматовдун "Кайрылып куштар келгенче" аңгемесин, "Чыңгызxандын акбулут" чыгармасын мажар тилине которгон.
Жолугушууну факультет деканы ф.и.д., профессор Т.Маразыков ачуу менен меймандарга быйылкы окуу жылындагы максаттар, өзгөчөлүктөрү жөнүндө маалымат берди. 1050 студенттен 650 контрактта, 220 бюджетте жана 180 сырттан окуса, аларга илимдин 10 доктору, 37 кандидаты, бардыгы 81 окутуу билим-тарбия берүүдө.
Университеттин ректору Ы.Өмүркановдун аракетинен улам факультетте компьютердик класс лабораториянын алгач ирет ачылышы менен кыргызтаануу жана кыргыз тили, адабияты боюнча электрондук окуу китептерин түзүү борбору ачылышы өзгөчө жаңылык. Деканаттын дагы бир максаты - кыргыз филологиясынын электрондук маалымат сандыгын, кыргыз тилин окутуунун жаңы концепциясын түзүү.
Мамлекеттик тилдин маани-маңызын жогорулатууда, окурман журтун сабаттуулукка үйрөтүүдө басма ишинин өтөөчү милдети зор экендигине көңүл бурулуу менен котормочу, котормо таануу жана эмдиги жылдан басма редактору, басма ишин уюштуруу сыяктуу адистиктерди даярдоого дыкат көңүл бурулмакчы.
П.Казыбай улуу акындын өмүр баяны, чыгармачылыгы боюнча соңку жасалган иштери жөнүндө кыска-нуска маалымат берип, "Алыкул" аттуу түстүү китепчени деканат китепканасына тартуу этти. Өз кезегинде студенттер да кызыккан суроолоруна жооп алуу менен акындын Бишкектеги үйүндө түзүлгөн Алыкултаануу борбору менен кызматташууга кызыкдар экендигин билдиришти.
Венгриялык илимпоз Даут Каранын шамандык ишеним, кыргызчылык (табыптар, көзү ачыктар, талма бий, аркасы бар, жолун ачуу, ж.б.) жана манасчылыктын аян берүү менен болгон купуя сырлуу байланышы, кыргыз тилинин азыркы абалы боюнча кыргызча кызыктуу баяны чектелген убакыттан тышкары да суроо-жооптордун уланышына, ал эмес студенттер арасында да өз ара пикир алмашууну жаратты. Айрым зирек студенттер суроолорду кабыргасынан койгонго жарагандыктан жана изилдөөлөрү, кызыккандары өзүнүн темасына шайкеш келгендигинен улам Даут Кара аларды кызматташууга чакырганы жолугушуунун өзүнчө бир өзгөчөлүү экени далилденди.
Ошентип, бул иш-чара пайдалуу өткөндүгүнө ыраазылыкты үч тарап тең чын дилден белгилешти.
Ак эмгек сая кетпейт
Нарын райондук билим берүү бөлүмүнүн башчысы Мукамбетаалы Курманкожоев Кыргыз Өкмөтүнүн Ардак Грамотасы менен сыйланганын мурда кабарлаган элек. 15-сентябрда Билим берүү жана илим министрлигинде өкмөттүк сыйлыкты райондук жетекчиге министрликтин статс-катчысы А.Б.Абдрашев тапшырды.
М.Курманкожоев мамлекеттик урмат-сыйга агартуу тармагындагы өрнөктүү ишмердиги үчүн татыктуу болду.
М.Курманкожоевдин жетекчилиги астында Нарын районундагы мектептерде көп эле көзгө көрүнүктүү иштер бүткөрүлгөн.
Маселен, 1997-2005-жылдары ЮНИСЕФ, Мерси Конун Нарын облусу боюнча координатору болуп иштеп облуска 50,0 миллион сомго жакын грант алынып келинди. Натыйжада гранттын эсебинен жеке Нарын району эмес бүткүл облуска жардам берилип, 5 жаңы мектептин курулушу бүткөрүлүп, 40 мектептин үстү чатырчаланды, 2 мектеп полдонду, 4 мектептин жылуулук системалары ремонттолду; 120 мектепке айнек алынып берилди. Райондо 6 мектептин курулушу бүткөрүлгөн, 3 мектептин курулушу жүрүп жатат, 3 мектептин курулушу эмдиги жылдын планына киргизилди, 4 айылга жаңы мектеп ачылды. Бардык мектептер компьютердик техника менен камсыз болду. Облуста эки Эл мугалими болсо, экөө тең ушул Нарын районунан, 4 Эмгек сиңирген мугалим өсүп чыкты. Мектеп окуучулары Эл аралык олимпиадаларга катышып, байгелүү орундарды камсыз кыла башташты. Бир окуучу шахмат боюнча дүйнөлүк чемпионатка катышып келсе, 3 мугалим чет өлкөлөрдөн стажировкадан өтүп келишти.
М.Курманкожоев "Ак жол" элдик партиясынын координатору катары дагы коомдук-чарбалык иштерге активдүү катышып келатат. Маселен, анын аракетинин натыйжасында райондо үрөөн чарбасын түзүп таза үрөн менен камсыз кылуу жумуштары жүргүзүлүүдө, Эчкибашы айылына 800 дренаж каздырылды: 2 айылга бала бакча ачылууда; бир мектептин жылуулук системасы оңдолуп жатат; сел каптаган Миңбулак айылына жардам берилди.
P.S. "Кутбилим" гезитинин эмгек жамааты М.Курманкожоевди мамлекеттик сыйлыгы менен кызуу куттуктап, анан мындан аркы иштерине ийгилик каалайт.
ВИЧ\СПИДди алдын-алуунун жаңы ыкмалары
20-сентябрга чейин Кыргызстандын бардык аймактарынын "СПИД" кызматынын кызматкерлери Ысык-Көлдүн жээгинде окуудан өтүшөт.
Бүткүл дүйнөлүк саламаттыкты сактоо уюмунун эл аралык эксперттери жана украиналык машыктыруучулар ВИЧ\СПИД жагынан алдын-алуунун жаңы ыкмаларына дарыгерлерди окутушат жана алган билимдерин бекемдешет
Кыргыздын элдик кол өнөрчүлүк салты - улутубуздун рухий бай мурасы
Кыргызстандын мамлекеттик катчысы Нур уулу Досболдун төрагалыгы астында "Майда кол өнөрчүлүк секторун өнүктүрүү жолу менен айылдык аялдардын турмуш деңгээлин жогорулатуу" боюнча АӨБ долбоорунун байкоочу комитетинин экинчи жыйыны болуп өттү.
Байкоочу комитеттин мүчөлөрүнүн алдында сөз сүйлөп мамлекеттик катчы айылдык аялдардын турмуш деңгээлин жогорулатууга багытталган долбоорду колдогондугу үчүн Жапан өкмөтүнө жана Азия өнүктүрүү банкына ыраазылык билдирди.
- Калкты иштетүү деңгээлин көбөйтүүгө, айылда жумушсуздук менен жакырчылыкты кыскартууга көмөктөшүүчү ушул долбоорду жогору баалоо зарыл, аны менен майда кол өнөрчүлүк секторунда иштеп жаткан кыргыз аялдарына зор мүмкүнчүлүк берилүүдө , - деп айтты Нур уулу Досбол.
Кыргыз Республикасынын Билим берүү жана илим министри И.С.Болжуровага
Баткен областынын Лейлек районунун Исфана шаарынын Токтогул атындагы орто мектебинин мугалимдер жана ата-энелер жамаатынын атынан
Президентибиз Курманбек Салиевич Бакиев "Коом мектептен, мектеп мугалимден башталат" дегендей, Сиз да жаш муундарга сапаттуу билим, татыктуу тарбия берүү үчүн бул системага өзгөчө көңүл буруп, мыкты, заманбап шарттарды жаратууга бардык күч-аракетиңизди жумшап келүүдөсүз.
Сиздин жардамыңыз менен табигый кырсыктын натыйжасында жараксыз болуп калган Токтогул атындагы орто мектебинин жаңы окуу корпусу курулуп, жаңы окуу жылында пайдаланууга тапшырылды. Мектептин материалдык-техникалык базасы чыңдалып, окуу куралдары менен камсыздылды. Заманбап компьютерлер менен жабдылган компьютердик класс иштеп жатат. Жаш муундарга ар тараптуу терең билим, таасын тарбия берүүгө мыкты шарт түзүлдү.
Мектептин педагогикалык жамааты Сиздердин бул камкордугуңуздарга шыктанып, билим берүү багытында бардык мүмкүнчүлүктөрдү жумшап, окутуунун инновациялык усулдарын колдонуп, жаңы окуу жылын жаңы жигер, дем менен башташты.
Мектептин мугалимдер жана ата-энелер жамааты Сиз жана жалпы эле министрлик тарабынан көрүлүп жаткан колдоолор жана камкордуктар үчүн чын жүрөктөн чыккан ыраазычылыктарын билдиришет.
Сиздердин ишиңиздерди ар дайым ийгилик, оомат коштоп жүрсүн!
Ар дайым аман болуңуздар!
Токтогул атындагы орто мектебинин мугалимдер жамаатынын атынан мектептин директору Ж.Кундузова, ата-энелер комитетинин төрагасы Н.Ахунов.
Баш-Куугандагы мектептин абалы аянычтуу
Редакцияга Бишкек шаарындагы Улуттук компьютердик гимназиянын математика мугалими, билим берүүнүн отличниги, Манас-1000 медалынын ээси, 1970-жылдан 2006-жылга чейин Нарын облусунун Жумгал районундагы Шатман Садыбакасов атындагы орто мектепте мугалим, директордун орун басары жана директорлук кызматтарды аткарып келген Турдубаев Жолдошалыдан Кыргыз Республикасынын Президенти Курманбек Бакиевдин атына төмөнкү кат келген. Анда мындай деп айтылат:
" Урматтуу Курманбек Салиевич, Сиз Президент болгондон баштап республикабыздын агартуу тармагында, маданият чөйрөсүндө зор өзгөрүүлөр болуп жатканына күбө болуудабыз. Ошондой болсо да алыскы тоолуу айылдарда мектеп курулушуна жергиликтүү жетекчилер жеткиликтүү маани беришпей, маани беришкен күндө да Сиздин жеке көрсөтмөңүздү күтүп жатышкандай сезилет. Антишпегенде Нарын облусунун Жумгал районундагы Баш-Кууганды айылынан орун алган Шатман Садыбакасов атындагы орто мектептин бүгүнкү аянычтуу абалы алардын тынчын алмак. Сөз болуп жаткан мектеп 60 жылдардын башында элдик ашар жолу менен сегиз жылдык мектеп катары түптөлгөн. Кийинчерээк орто мектепке айландырылып, кошумча корпустар курулган болчу. Тилекке каршы, мектептин эскилиги жеткен дубалдары 1992-жылдагы жер титирөөдөн жарылып катуу жабыркаган. Мектептин жаңы үч кабаттуу имараты 1991-жылы башталып, биринчи кабаты бүткөн бойдон Союз ыдыраган соң токтоп калган. 2005-жылы мектептин курулуш иши кайрадан колго алынганда жерге батпай сүйүнгөнбүз. Бирок үч-төрт айдан кийин курулуш иштери токтогон. Ошол бойдон үмүтүбүз өчкөндөй болду. Учурда эжей-агайлар эски мектепте эптеп билим беришүүдө. Кышында класстык бөлмөлөрдө суук болгондуктан педагогдордун көбү ден соолугунан ажыроодо. Класстык бөлмөлөрдүн азыркы абалы өтө кейиштүү. Полдору чиригендиктен грибок пайда болгон. Эскилиги жеткен мектептин ушундай абалы окуу процессин үзгүлтүксүз жүргүзүүгө кедерги болууда. Урматтуу Курманбек Салиевич, мамлекет башчысы катары биздин айылдын мектебине көңүл бөлүп, анын курулушун бүтүрүүгө жардам берсеңиз."